Predkladacia správa

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 237/2010 Z. z., ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov v znení nariadenia vlády Slovenskej republiky č. 83/2011 Z. z., ako iniciatívny návrh.
Cieľom návrhu nariadenia vlády je zabezpečiť pre stredné školy, vysoké školy a pre právnické osoby zriadené vysokými školami na účely pedagogickej a výskumnej činnosti možnosť ďalšej realizácie týchto činností na tých pozemkoch, ktoré sú predmetom reštitúcie podľa zákona č. 229/1991 Zb. v znení neskorších predpisov a zákona č. 503/2003 Z. z. v znení neskorších predpisov. Tieto organizácie vykonávajú na pozemkoch, ktoré dlhodobo užívajú, výskumné práce a pedagogickú činnosť predovšetkým v oblasti poľnohospodárstva. V prípade, keď takto využívaný pozemok je predmetom reštitučného konania, je vydaním pozemku do vlastníctva oprávnenej osoby ohrozený dlhodobý výskumný a pedagogický projekt. Navrhovanou právnou úpravou sa zabezpečí, aby organizácia vykonávajúca výskumnú a pedagogickú činnosť získala možnosť ďalšieho využívania dotknutého pozemku. Navrhovaná právna úprava prispeje k naplneniu verejného záujmu na ochrane vedeckej a výskumnej činnosti a s ňou súvisiaceho vzdelávania a ochrane investícií, ktoré boli počas doterajšieho využívania dotknutých pozemkov vynaložené na výskumné a vzdelávacie projekty.
Návrh nariadenia vlády nie je potrebné predložiť do vnútrokomunitárneho pripomienkového konania.
Dátum nadobudnutia účinnosti návrhu nariadenia vlády je určený tak, aby jeho adresáti mali dostatok času na oboznámenie sa s novou právnou úpravou.
Návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná. 
Návrh nariadenia vlády nebude mať vplyv na štátny rozpočet, na rozpočty obcí a rozpočty vyšších územných celkov, na hospodárenie obyvateľstva, na informatizáciu spoločnosti, na zamestnanosť, sociálnu exklúziu, rovnosť príležitostí a rodovú rovnosť, na podnikateľské prostredie ani na životné prostredie.
Návrh nariadenia bol predmetom pripomienkového konania, ktorého výsledky sú uvedené vo vyhodnotení pripomienkového konania. 
Návrh sa rokovanie Legislatívnej rady vlády Slovenskej republiky predkladá bez rozporov.